Frederick de Houtman

Frederick Pietersz de Houtman ( – 21 October 1627) adalah seorang penjelajah dan pengemudi Belanda yang terlibat dalam rombongan jelajah pertama Belanda ke kepulauan Melayu/Nusantara buat pertama kalinya dari 1595 hingga 1597. Beliau adik kepada Cornelis de Houtman, seorang penjelajah yang serombongan berjaya menghubungkan suatu laluan rempah untuk pihak Belanda kepada kepulauan Melayu lalu berjaya menggugat monopoli dagang rempah dikuasai Empayar Portugis di sana.

Beliau terkenal sebagai pengarang pertama kamus bahasa Melayu kepada bahasa Belanda pada mula abad ke-17.

 Awal hidup 
De Houtman lahir di Gouda. Beliau seorang dari tiga adik-beradik selain Cornelis (lahir 1565) dan Stijntje (lahir 1562); beliau dinamakan sempena datuk sebelah ibunya. Datuk sebelah bapanya seorang pedagang balak. 

 Kerjaya 

 Pelayaran ke Hindia Timur 

Beliau menyertai penjelajahan Syarikat Hindia Timur ke kepulauan Melayu/Nusantara 1595 hingga 1597 sebagai pembantu Pieter Dirkszoon Keyser melakukan pencerapan falak di sana.

Adik-beradik Houtman memulakan pelayaran kedua mereka ke kepulauan Melayu pada 1598. Di situ rombongan mereka bertelagah dengan tentera laut kesultanan Banten dalam perjalanan mereka ke Aceh. Di Aceh, abangnya Cornelis terlibat dalam suatu insiden di mana Cornelis menunjukkan langkah yang dianggap kurang ajar atau angkuh di hadapan 
Sultan Alauddin al-Qahhar Riayat Syah; rombongan mereka diserang balatentera Inong Balee pimpinan Keumalahayati yang mengorbankan banyak pelayar dan askar itu termasuk Cornelis.  Frederick antara yang terselamat dipenjarakan di Banda Aceh selama 2 tahun dari September 1599 hingga Disember 1601.

Kembalinya ke Belanda
Beliau meninggal dunia di Alkmaar pada 21 Oktober 1627. Mayatnya disemadikan di perkarangan gereja Protestan Santo Laurentius (Sint-Laurenskerk).

Sumbangan
Sepanjang penahanan beliau selama 2 tahun di Aceh, beliau mengambil peluang mengumpul banyak maklumat berkaitan kawasan jelajahnya termasuk mencatatkan bahasa setempat dituturkan mereka.

Perkamusan Melayu
Beliau mengumpul dan menyusun perbendaharaan kata bahasa Melayu di Aceh meliputi banyak bidang dari banyak rakan setahanan beliau dengan bantuan seorang jurubahasa bernama "Pak Kamis" dikatakan berasal dari Luxembourg yang berkhidmat dengan armada Portugis dan Belanda. Laras bahasa Melayu yang dicatatkan beliau dalam sistem Rumi dikembangkan sendiri berdasarkan pencerapan mendengar bahasa tersebut dituturkan di Banda Aceh; yang mana banyak kosakata dari bahasa-bahasa Arab dan Turki diserap ke dalam jenis bahasa Melayu ini. Kamus ini dicetakkan kemudian  tidak lama selepas beliau kembali ke Eropah tahun 1601; kosakata bahasa Belanda dalam rupa huruf patah atau Gotik digandingkan dengan kosakata Melayu yang dicetak berupa huruf biasa.

Kamus ini dirahsiakan penggunaannya dalam kalangan pegawai Syarikat Hindia Timur buat seketika masa sebelum ia akhirnya disebarkan melalui terjemahan dalam Inggeris, Perancis dan Jerman yang menjadi barang wajib kelasi yang ingin berlayar ke Asia Tenggara seterusnya "membuka jendela Nusantara bagi bangsa Eropa[h]" terutamanya di mata pihak Belanda yang meneruskan peluasan taklukan dan pengaruh di rantau kepulauan ini berabad-abad kemudian.

Pencerapan bintang
Frederick melakukan pencerapan langit baharu semasa duduk di Aceh ini melanjut dari kerja dahulu dilakukan bersama Pieter Keyser dalam penjelajahan pertama mereka di kepulauan ini.  Pengemaskinian kajian falak ini termasuk lakaran buruj-buruj baharu mula disebarkan dahulu kepada Petrus Plancius, seorang pemeta Flanders, dalam sebiji glob dihasilkan beliau antara 1597–1598; sekaligus menjadi sumbangan bersama ketiga-tiga mereka. Pemerhatian falak Frederick turut dilampirkan dalam kamus Melayu-Malagasi beliau.

Sebanyak 12 rasi atau buruj utama yang ditemukan beliau dalam pencerapan baru ini lalu diperkenalkan dalam pernajaman Barat iaitu:

 Apus (Cenderawasih)
 Chamaeleon (Sumpah-Sumpah)
 Dorado (Todak)
 Grus (Keria)
 Hydrus (Ular Air Kecil)
 Indus (Indian)
 Musca (Lalat) 
 Pavo (Merak)
 Phoenix (Feniks)
 Triangulum Australe (Segi Tiga Selatan)
  Tucana (Burung Tukang) 
 Volans (Ikan Terbang)

Rujukan

Sumber utama

Pautan luar
 Kamus dwibahasa Belanda-Melayu dan Belanda-Malagasi dikarang beliau kelolaan Universiti Utrecht


Kategori:Penjelajah Belanda